SPRÁVA KOMISIE EURÓPSKEMU PARLAMENTU 31. výročná správa Komisie Európskemu parlamentu o antidumpingových, antisubvenčných a ochranných opatreniach EÚ (2012) /* COM/2013/0890 final */





SPRÁVA KOMISIE EURÓPSKEMU PARLAMENTU 31. výročná správa Komisie Európskemu parlamentu o antidumpingových, antisubvenčných a ochranných opatreniach EÚ (2012) Úvod Táto správa za rok 2012 sa predkladá Európskemu parlamentu v nadväznosti na jeho uznesenie zo 16. decembra 1981 o antidumpingových opatreniach Európskej únie a správu jeho Výboru pre priemysel, zahraničný obchod, výskum a energetiku. Táto krátka správa poskytuje prehľad o hlavných udalostiach roka 2012 a tak ako v predchádzajúcich rokoch je doplnená podrobnejším pracovným dokumentom útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej kapitol, čím sa umožňuje ľahké vyhľadávanie komplexnejších informácií. Táto správa a úplné znenie pracovného dokumentu sú tiež k dispozícii verejnosti na webovej stránke: http://ec.europa.eu/trade/issues/respectrules/anti_dumping/legis/index_en.htm 1. Prehľad právnych predpisov Antidumpingové (AD), antisubvenčné (AS) a ochranné (safeguard – SFG) prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné AD a AS texty sa bude ďalej odkazovať ako na „základné nariadenie(-a)“. V roku 2012 došlo k dvom zmenám základného antidumpingového nariadenia. Vzhľadom na rozsudok Súdneho dvora vo veci Brosmann Footwear[1] sa považovalo za primerané stanoviť za štandardný postup obmedzenie skúmania žiadostí o THZ na spoločnosti zaradené do vzorky. Takisto bolo potrebné upraviť právne podmienky, za ktorých vyvážajúci výrobcovia v krajinách s iným ako trhovým hospodárstvom získavajú individuálne dumpingové rozpätie s cieľom dosiahnuť súlad s rozhodnutím WTO vo veci riešenia sporu[2] týkajúceho sa spojovacích materiálov z Čínskej ľudovej republiky. 2. Základné pojmy Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach nástrojov na ochranu obchodu (ďalej len „NOO“). 3. Modernizácia NOO V októbri 2011 sa začalo s modernizáciou NOO. Vzhľadom na to, že za posledné desaťročie došlo k významnej zmene obchodného prostredia a systém EÚ na ochranu obchodu zostal od uzavretia uruguajského kola takmer pred 15 rokmi z väčšej časti nezmenený, identifikovala sa potreba prispôsobiť NOO súčasným potrebám obchodu. Cieľom prebiehajúceho modernizačného projektu je zlepšiť súčasný systém EÚ na ochranu obchodu v prospech všetkých zainteresovaných strán. Ťažiskom je nájdenie praktických riešení reálnych problémov, s ktorými sa stretávajú pri používaní príslušných nástrojov výrobcovia, dovozcovia, obchodníci v Únii atď. Cieľom je zefektívnenie systému a zvýšenie účinnosti opatrení, avšak bez toho, aby sa tým zmenili základné princípy a vyváženosť systému. Dôležitý pokrok smerom k dosiahnutiu tohto cieľa sa dosiahol v roku 2012. Od apríla do júla 2012 prebiehali verejné konzultácie s cieľom zistiť stanoviská zúčastnených strán. V máji 2012 bola usporiadaná konferencia na vysokej úrovni s cieľom poskytnúť informácie zainteresovaným stranám a vypočuť si ich názory. Uskutočnilo sa posúdenie vplyvu, ktoré je požiadavkou pri tvorbe právnych predpisov EÚ, a bolo odprezentované internému výboru Komisie pre posudzovanie vplyvu na vysokej úrovni v decembri 2012. V apríli 2013 prijala Komisia na tomto základe legislatívny návrh a oznámenie. Okrem toho boli vydané návrhy usmernení týkajúce sa štyroch oblastí. Legislatívny návrh bol zaslaný Rade a Parlamentu, v ktorých nasleduje bežný legislatívny postup. Návrhy usmernení boli podrobené verejným konzultáciám a po zohľadnení prijatých vecných pripomienok budú konečné usmernenia prijaté Komisiou v primeranom čase. Cieľom Komisie je ukončiť modernizáciu počas súčasného legislatívneho obdobia, t .j. na jar 2014, a Komisia konštruktívne spolupracuje s ostatnými inštitúciami v záujme dosiahnutia tohto cieľa. 4. Štatút trhového hospodárstva pre celú krajinu (ŠTH) Na účely antidumpingových prešetrovaní sa môže za úplne trhové hospodárstvo pokladať krajina vtedy, ak spĺňa päť kritérií, ktoré sú podrobnejšie opísané v pracovnom dokumente pripojenom k tejto správe. Počas roku 2012 sa pokračovalo v hodnotení dvoch zo šiestich žiadostí o ŠTH pre celú krajinu z Číny, Vietnamu, Arménska, Kazachstanu, Mongolska a Bieloruska. Iba Mongolsko a Vietnam v priebehu roka poskytli dodatočné informácie na podporu svojich požiadaviek a ich žiadosti sú v rôznych štádiách posudzovania. Zostávajúce štyri krajiny, Čína, Arménsko, Kazachstan a Bielorusko, nepredložili žiadne relevantné informácie, ktoré by umožnili ďalšiu analýzu ich napredovania. Konzultácie s orgánmi Bieloruskej republiky boli pozastavené už v roku 2010 z dôvodu politickej situácie v krajine. V júni roku 2010 sa Arménsku zaslali dodatočné otázky o ďalšom vývoji v jeho napredovaní smerom k ŠTH. Do konca roka 2012 však Arménsko Komisii nezaslalo žiadne nové informácie. Zvyšné štyri krajiny, ktoré podali žiadosť, pokračovali vo svojich žiadostiach o ŠTH a sú v rôznych štádiách napredovania, pokiaľ ide splnenie piatich kritérií pre ŠTH. Pokiaľ ide o Čínu, hoci pri rozličných príležitostiach čínske orgány v zásade súhlasili s usporiadaním ďalšieho stretnutia pracovnej skupiny pre ŠTH v roku 2012, toto stretnutie bolo zrušené. Komisia má naďalej záujem o diskusiu týkajúcu sa ďalšieho napredovania Číny smerom k ŠTH a dúfa, že čínske orgány budú pokračovať v procese a poskytnú potrebné údaje Komisii na analýzu ŠTH. Stretnutie pracovnej skupiny EÚ a Vietnamu pre ŠTH sa uskutočnilo v novembri 2012 vo Vietname. Na stretnutí sa preberal návrh správy o ŠTH a vietnamské orgány odpovedali na mnohé dovtedy nezodpovedané otázky Komisie vo vzťahu k štyrom kritériám, ktoré je potrebné ešte splniť. Konečná správa o ŠTH by mala podľa očakávaní byť sprostredkovaná vietnamským orgánom v roku 2013. Informácie získané počas stretnutia pracovnej skupiny EÚ a Mongolska pre ŠTH, ktoré sa uskutočnilo v Ulánbátare v septembri 2011, sa naďalej analyzujú spolu s dodatočnými informáciami získanými v decembri 2012, pričom správa o ŠTH bude dokončená v roku 2013. 5. Informačné a komunikačné činnosti/Dvojstranné kontakty 5.1. Malé a stredné podniky (MSP) Linka pomoci v oblasti ochrany obchodu pre MSP bola zriadená z dôvodu komplexnosti konaní týkajúcich sa NOO, najmä pre MSP z dôvodu ich malej veľkosti a fragmentácie. Jej úlohou je riešiť osobitné otázky a problémy MSP týkajúce sa NOO, či už všeobecné alebo týkajúce sa jednotlivých prípadov. Časť webovej stránky o NOO je venovaná MSP a odkazuje na kontaktné miesta linky pomoci v oblasti ochrany obchodu. V roku 2012 tieto kontaktné miesta dostali množstvo žiadostí o informácie, ktoré sa všetky okamžite riešili. Žiadosti sa vzťahovali na postupy aj obsah konaní týkajúcich sa NOO. 5.2. Dvojstranné kontakty/informačné činnosti – výrobné odvetvie a tretie krajiny Objasňovanie právnych predpisov a postupov v súvislosti s činnosťou EÚ v oblasti ochrany obchodu je dôležitou súčasťou činnosti útvarov zaoberajúcich sa NOO. V roku 2012 Komisia usporiadala seminár odbornej prípravy týkajúci sa ochrany obchodu pre úradníkov z tretích krajín. Okrem toho sa v roku 2012 uskutočnilo niekoľko dvojstranných stretnutí s viacerými tretími krajinami vrátane Číny, Kórey, Maroka a Malajzie venovaných diskusii na rôzne témy súvisiace s ochranou obchodu. . V roku 2012 sa uskutočnilo aj viacero stretnutí s hlavnými združeniami zainteresovaných strán a podnikmi, ku ktorým patria aj Business Europe a Eurocommerce. Príkladom je celodenný seminár pre Business Europe v novembri 2012. 6. Úradník pre vypočutie Vo februári 2012 bola rozhodnutím predsedu Európskej komisie vo formálnom mandáte stanovená rola a právomoc úradníka pre vypočutie pre GR pre obchod, ktorý nastúpil do úradu v roku 2007. Od roku 2012 je z administratívnych dôvodov úradník pre vypočutie priradený komisárovi zodpovednému za obchodnú politiku, čím sa posilnila nezávislosť tohto postu. V referenčnom rámci sú takisto stanovené podrobné pravidlá týkajúce sa vypočutí uskutočňovaných úradníkom pre vypočutie o všetkých aspektoch obchodných konaní od začatia konania po zverejnenie konečných zistení a prijatie konečných opatrení. Mandát ďalej úradníkovi pre vypočutie udeľuje rozhodovacie právomoci v prípade sporu týkajúceho sa prístupu ku spisu, dôvernosti informácií, ktoré má Komisia k dispozícii, ako aj predĺženia lehôt. Úradník pre vypočutie má právomoc vyjadriť komisárovi zodpovednému za obchodnú politiku a generálnemu riaditeľovi pre obchod akékoľvek svoje znepokojenie týkajúce sa vedenia alebo obsahu obchodného prešetrovania. Stále sa zvyšujúci počet žiadostí o intervenciu od vytvorenia funkcie úradníka pre vypočutie v roku 2007 dospel v roku 2012 do ďalšej fázy a prudko sa zvýšil o viac ako 50 % v porovnaní s rokom 2011. V sledovanom období dostal úradník pre vypočutie 132 žiadostí o intervenciu (81 v roku 2011), z ktorých 128 sa týkalo NOO a 41 konaní o NOO. Počet vypočutí sa takisto významne zvýšil v porovnaní s rokom 2011, a to o 50 %: uskutočnilo sa 39 vypočutí (26 v roku 2011), v 12 prípadoch šlo o viacstranné vypočutia, kde sa spolu 43 zainteresovaných strán s podobnými záujmami spojilo v spoločných vypočutiach. O intervencie žiadali vyvážajúci výrobcovia v tretích krajinách, výrobné odvetvie Únie, používatelia, dovozcovia a tiež vlády tretích krajín. Úradník pre vypočutie zasahoval v otázkach týkajúcich sa všetkých štádií prešetrovania a útvarom Komisie predložil viaceré odporúčania s cieľom posilniť uplatňovanie práva na obhajobu. Hlavné záležitosti, ktorými sa úradník pre vypočutie zaoberal v roku 2012, možno rozdeliť do troch kategórií: i) obsah a kvalita zverejňovania informácií, ii) prístup k spisom a kvalita spisov, ktoré nemajú dôverný charakter a iii) nesúhlas s určeniami, zisteniami a závermi. 7. Prehľad antidumpingových, antisubvenčných a ochranných prešetrovaní a opatrení 7.1. Všeobecne Na konci roka 2012 bolo v EÚ v účinnosti 102 AD opatrení a 10 AS opatrení. V roku 2012 mali AD alebo AS opatrenia dosah na 0,17 % celkového dovozu do EÚ. Pripomíname, že podrobnosti o ďalej uvedených otázkach sú uvedené v pracovnom dokumente priloženom k tejto správe. Odkazy na prílohy k pracovnému dokumentu sú uvedené vedľa nadpisov. 7.2. Nové prešetrovania (pozri prílohy A až E a prílohu N) V roku 2012 sa začalo 19 nových prešetrovaní. Dočasné clá boli uložené v 9 konaniach. Uložením konečných ciel boli uzavreté 3 prípady. Deväť prešetrovaní sa uzavrelo bez prijatia opatrení. 7.3. Revízne prešetrovania Revízne prešetrovania aj naďalej predstavujú hlavnú časť práce útvarov zaoberajúcich sa NOO. V období rokov 2008 – 2012 predstavovali 60 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2008 – 2012. 7.3.1. Preskúmania pred uplynutím platnosti (pozri prílohu F) V článku 11 ods. 2 a v článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie pred uplynutím platnosti neukáže, že by sa mali zachovať vo svojej pôvodnej podobe. Počas roka 2012 platnosť 13 opatrení po 5 rokoch automaticky uplynula. Počas roka 2012 sa začalo 14 preskúmaní pred uplynutím platnosti. Deväť preskúmaní pred uplynutím platnosti sa uzavrelo potvrdením cla na ďalšie obdobie 5 rokov. Štyri preskúmania pred uplynutím platnosti boli uzavreté ukončením opatrení. 7.3.2. Predbežné preskúmania (pozri prílohu G) V článku 11 ods. 3 a v článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2012 sa začalo spolu 5 predbežných preskúmaní. Šesť predbežných preskúmaní bolo uzavretých potvrdením alebo úpravou cla. Päť predbežných prešetrovaní sa uzatvorilo ukončením opatrení. 7.3.3. „Iné“ predbežné preskúmania (pozri prílohu H) V roku 2012 boli začaté štyri „iné“ preskúmania, t. j. preskúmania, na ktoré sa nevzťahuje článok 11 ods. 3 alebo článok 19 základných nariadení, pričom 3 takéto preskúmania sa v danom období uzatvorili. 7.3.4. Preskúmania nových vývozcov (pozri prílohu I) V článku 11 ods. 4 a v článku 20 základných nariadení sa stanovuje v uvedenom poradí preskúmanie „nového vývozcu” a „zrýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo pre nových vývozcov so sídlom v danej vyvážajúcej krajine, ktorí nevyvážali výrobok počas obdobia prešetrovania. Títo vývozcovia musia preukázať, že sú skutočne noví vývozcovia a že skutočne začali vyvážať do EÚ až po období prešetrovania. V takomto prípade sa môže pre nich vypočítať individuálne clo, ktoré je zvyčajne nižšie ako clo pre celú krajinu. V roku 2012 sa začalo 1 preskúmanie nového vývozcu a 2 takéto preskúmania sa uzavreli. 7.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred uložením opatrení alebo po ňom sa vývozné ceny znížili, alebo že nedošlo k žiadnemu, prípadne došlo k nedostatočnému pohybu cien opätovného predaja alebo následných predajných cien dovážaného výrobku v Európskej únii, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. S cieľom zohľadniť takéto nižšie vývozné ceny je možné prepočítať dumpingové rozpätia a zvýšiť clo. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2012 sa nezačali ani neuzavreli žiadne antiabsorpčné preskúmania. 7.3.6. Prešetrovania obchádzania opatrení (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz o tom, že sa opatrenia obchádzajú. V roku 2012 sa začalo 13 takýchto prešetrovaní. Dve prešetrovania obchádzania opatrení sa uzavreli predĺžením opatrení a 1 bolo uzavreté bez predĺženia uplatňovania opatrení. 7.4. Ochranné prešetrovania (pozri prílohu L) V roku 2012 neprebiehali žiadne ochranné opatrenia. 8. Presadzovanie AD/AS opatrení 8.1. Činnosti nadväzujúce na opatrenia Činnosti nadväzujúce na platné opatrenia sa zamerali na štyri hlavné oblasti: 1) zabránenie podvodu; 2) sledovanie obchodných tokov a vývoja trhu; 3) zlepšenie účinnosti pomocou primeraných nástrojov a 4) reakcia na nedovolené postupy. Tieto činnosti umožnili útvarom zaoberajúcim sa NOO iniciatívne spolupracovať s členskými štátmi na zabezpečení riadneho presadzovania opatrení na ochranu obchodu v Európskej únii. 8.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení súvisiacich s presadzovaním, keďže záväzky sú formou AD alebo AS opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2012 bolo platných 18 záväzkov. Počas roku 2012 sa uskutočnili tieto zmeny portfólia záväzkov: záväzky jednej spoločnosti zanikli z dôvodu uplynutia platnosti/zrušenia opatrení. Záväzky dvoch spoločností boli stiahnuté, keďže ich monitorovanie by bolo znemožnené alebo neuskutočniteľné. Celkový počet platných záväzkov na konci roku 2012 bol teda 15. 9. Výška náhrad V článku 11 ods. 8 a v článku 21 ods. 1 základných nariadení sa dovozcom umožňuje žiadať o náhradu príslušných vybratých ciel, keď sa preukáže, že dumpingové/subvenčné rozpätie sa odstránilo alebo bolo znížené na úroveň nižšiu, ako je úroveň platného cla. Počas roku 2012 bolo predložených 26 nových žiadostí o vrátenie cla. Na konci roku 2012 prebiehalo 10 prešetrovaní týkajúcich sa 35 žiadostí o vrátenie cla. V roku 2012 bolo prijatých 26 rozhodnutí Komisie: v 12 sa priznalo čiastočné vrátenie cla a v 14 sa žiadosť o vrátenie cla zamietla. Osem žiadostí bolo stiahnutých. 10. Súdne preskúmanie: rozhodnutia Súdneho dvora (SD)/Všeobecného súdu (VS) (pozri prílohu S) V roku 2012 Všeobecný súd vyniesol 13 rozsudkov týkajúcich sa oblastí antidumpingových alebo antisubvenčných opatrení. V roku 2012 Súdny dvor vyniesol 9 rozsudkov týkajúcich sa oblasti antidumpingových opatrení. Šesť z týchto rozsudkov sa týkalo odvolaní proti rozsudkom Všeobecného súdu. Okrem toho Súdny dvor vyniesol 3 rozsudky v odpovedi na žiadosti o prejudiciálne rozhodnutie. V roku 2012 bolo predložených 23 nových prípadov, 17 na VS a 6 na SD. Zoznam AD/AS prípadov pred VS a pred SD, v ktorých sa na konci roka 2012 ešte nerozhodlo, sa nachádza v prílohe S k pracovnému dokumentu. 11. Činnosti v rámci Svetovej obchodnej organizácie (WTO) 11.1. Urovnávanie sporov v oblasti antidumpingových (AD), antisubvenčných (AS) a ochranných (SFG) opatrení WTO stanovuje prísny postup urovnávania sporov medzi členmi WTO, ktoré sa týkajú uplatňovania dohôd WTO. V júli 2012 požiadala Indonézia o konzultácie WTO s Európskou úniou, pokiaľ ide o antidumpingové opatrenia stanovené Európskou úniou na dovoz mastných alkoholov a s ohľadom na určité aspekty prešetrovania, na ktorých sú tieto opatrenia založené. 11.2. Ďalšie činnosti WTO Rokovacia skupina pre pravidlá sa formálne stretla 29. februára 2012. Jediným účelom stretnutia bolo potvrdenie vymenovania Jeho Excelencie pána Wayna McCooka (Jamajka) za predsedu skupiny. Technická skupina, ktorá je podskupinou rokovacej skupiny, sa potom stretla dvakrát (vo februári a v apríli 2012). Súbežne s týmito činnosťami sa útvary Komisie naďalej zúčastňovali na pravidelných činnostiach výborov pre antidumping, subvencie a vyrovnávacie a ochranné opatrenia. Výbory sa stretli dvakrát na pravidelných zasadnutiach s cieľom preskúmať oznámenia a poukázať na otázky osobitného záujmu. Okrem toho sa niekoľkokrát počas roka 2012 stretla neformálna technická skupina pre antidumpingové opatrenia. Záver V roku 2012 došlo k zníženiu počtu nových začatých prípadov a uložených dočasných aj konečných opatrení v porovnaní s predchádzajúcim rokom. Počet prešetrovaní uzatvorených bez uloženia opatrení sa takisto mierne znížil v porovnaní s predchádzajúcim rokom. Preskúmania naďalej predstavujú významnú súčasť práce útvarov, pričom sa počet začatých preskúmaní v porovnaní s rokom 2011 zvýšil o viac než polovicu. Počet uzatvorených preskúmaní sa v porovnaní s údajmi za rok 2011 o tretinu znížil. V roku 2012 mali existujúce ochranné opatrenia dosah na 0,17 % celkového dovozu do EÚ. [1]Vec C-249/10 P Brosmann Footwear (HK) a i./Rada, rozsudok z 2. februára 2012. [2] 2 ) WTO, Správa odvolacieho orgánu, AB-2011-2, WT/DS397/AB/R, 15. júl 2011. WTO, Správa poroty, WT/DS397/R, 3. decembra 2010.